


 
Informatīvais ziņojums

Par Nacionālo dabas atjaunošanas plānu

1. Ievads
Informatīvais ziņojums “Par Nacionālo dabas atjaunošanas plānu” ir sagatavots, lai informētu Ministru kabinetu par Nacionālā dabas atjaunošanas plāna (turpmāk – Plāns) izstrādes nepieciešamību, procesu, galvenajiem paredzētajiem ekosistēmu atjaunošanas pasākumiem un turpmākajiem rīcības virzieniem.
Plāna izstrādes pienākums izriet no Eiropas Savienības (turpmāk – ES) tiesiskā regulējuma – Eiropas Parlamenta un Padomes 2024. gada 24. jūnija Regulas (ES) 2024/1991  par dabas atjaunošanu un ar ko groza Regulu (ES) 2022/869[footnoteRef:1] (turpmāk – Dabas regula) 14. un 15.panta. Dabas regulas mērķis ir atjaunot degradētās ekosistēmas ES, lai uzlabotu bioloģisko daudzveidību, stiprinātu ekosistēmu sniegtos pakalpojumus, veicinātu klimata pārmaiņu mazināšanu un pielāgošanos tām. Vienlaikus Dabas regula paredz pienākumu nodrošināt, ka dabas stāvoklis ilgtermiņā uzlabojas, nepieļaujot turpmāku dabas vērtību samazinājumu. Galvenie Dabas regulā noteiktie uzdevumi mērķa sasniegšanai: [1:  Pieejams: https://eur-lex.europa.eu/legal-content/LV/TXT/HTML/?uri=OJ:L_202401991 ] 

a) līdz 2030. gadam ES atjaunot vismaz 20% sauszemes un jūras teritoriju;
b) līdz 2050. gadam panākt visu degradēto ekosistēmu atjaunošanu;
c) uzlabot bioloģisko daudzveidību, tostarp sugu un dzīvotņu stāvokli;
d) palielināt pilsētu zaļo infrastruktūru;
e) samazināt klimata riskus.
Dabas regulas tvērums neaprobežojas tikai ar ES dabas direktīvās – Eiropas Parlamenta un Padomes 2009. gada 30. novembra direktīvā 2009/147/EK par savvaļas putnu aizsardzību un Padomes 1992. gada 21. maija direktīvā 92/43/EEK par dabisko dzīvotņu, savvaļas faunas un floras aizsardzību[footnoteRef:2] (turpmāk – ES dabas direktīvas) aizsargātajām sugām un biotopiem – tā aptver arī plašākus ekosistēmu atjaunošanas pasākumus lauksaimniecības, meža un urbānajās teritorijās. Tāpēc Dabas regulas 4.–13. pantā ir noteikti konkrēti pienākumi dažādu ekosistēmu atjaunošanai. [2:  Eiropas Parlamenta un Padomes 2009. gada 30. novembra direktīva 2009/147/EK par savvaļas putnu aizsardzību, pieejams: https://eur-lex.europa.eu/legal-content/LV/TXT/HTML/?uri=CELEX:02009L0147-20190626, Padomes 1992. gada 21. maija direktīva 92/43/EEK par dabisko dzīvotņu, savvaļas faunas un floras aizsardzību, pieejams: https://eur-lex.europa.eu/legal-content/LV/TXT/HTML/?uri=CELEX:01992L0043-20250714] 

Dabas regula paredz starpposma mērķus ekosistēmu atjaunošanai līdz 2030., 2040. un 2050. gadam, nosakot konkrētus atjaunošanas apjomus un sasniedzamos rezultātus katrā no posmiem. Atbilstoši Dabas regulas 16. pantam dalībvalstīm ir pienākums līdz 2026. gada 1. septembrim iesniegt Eiropas Komisijai Plāna projektu, kurā noteikta nacionālā pieeja šo mērķu sasniegšanai, tostarp paredzot konkrētus pasākumus ekosistēmu atjaunošanai. Atbilstoši Komisijas 2025. gada 19. maija īstenošanas regulai (ES) 2025/912, ar ko noteic Eiropas Parlamenta un Padomes Regulas (ES) 2024/1991 piemērošanas noteikumus par nacionālā atjaunošanas plāna vienotu formātu (turpmāk Īstenošanas regula 2025/912), Plāna struktūra ir sadalīta trīs savstarpēji saistītās daļās – A, B un C daļā.
A daļa nosaka Plāna vispārējo ietvaru un pamatojumu. Tajā aprakstīta Plāna izstrādes pieeja, kā arī skaidrota sabiedrības un ieinteresēto pušu iesaiste plāna sagatavošanā, sasaiste ar citām politikas jomām (piemēram, klimata, lauksaimniecības, mežsaimniecības), kā arī sniegts kopējais izvērtējums par Plāna ieguldījumu dabas atjaunošanas mērķu sasniegšanā un tam nepieciešamo finansējumu.
B daļā tiek precizēta nacionālā pieeja Dabas regulas atsevišķos pantos noteikto atjaunošanas mērķu un pienākumu izpildei dažādās ekosistēmās. Šajā daļā, balstoties uz pieejamo informāciju par ekosistēmu stāvokli, tiek noteikti atjaunošanas mērķi un sasniedzamie rādītāji laika periodam līdz 2030., 2040. un 2050. gadam, kā arī identificētas platības, kurās nepieciešama to atjaunošana, aptverot sliktā stāvoklī esošu sauszemes un jūras ES nozīmes biotopu (turpmāk – biotopi) un sugu dzīvotņu, kā arī pilsētu, lauksaimniecības un meža ekosistēmu atjaunošanu, brīvi plūstošu upju un ar tām saistīto palieņu atjaunošanu, apputeksnētāju stāvokļa uzlabošanu.
Savukārt C daļa ietver plānotos atjaunošanas pasākumus iepriekš minēto mērķu sasniegšanai. Tajā tiek detalizēti aprakstīti konkrēti atjaunošanas pasākumi dabas atjaunošanas mērķu sasniegšanai laika periodam līdz 2030. gadam.

2. Plāna izstrādes process un iestāžu kompetence
Ar viedās administrācijas un reģionālās attīstības ministra 2025. gada 15. oktobra rīkojumu Nr.1-2/104 “Par darba grupas nacionālā dabas atjaunošanas plāna izstrādei izveidošanu un uzdevumu noteikšanu” tika izveidota starpinstitucionāla Plāna izstrādes darba grupa (turpmāk – darba grupa), kurā tika iekļauti pārstāvji no Viedās administrācijas un reģionālās attīstības ministrijas (turpmāk – VARAM), Zemkopības ministrijas (turpmāk – ZM), Finanšu ministrijas, Ekonomikas ministrijas, Klimata un enerģētikas ministrijas, Dabas aizsardzības pārvaldes, Valsts aizsardzības militāro objektu un iepirkumu centra, akciju sabiedrības “Latvijas valsts meži”, kā arī biedrībām un nodibinājumiem, kas darbojas lauksaimniecības, mežsaimniecības, kūdras ieguves, dabas un vides aizsardzības jomās, un zinātniskajām institūcijām. Darba grupas koordinējošo funkciju veica VARAM. 
Plāna izstrādes gaitā tika veikta pieejamās informācijas izvērtēšana, tajā skaitā organizētas sanāksmes ar atsevišķām institūcijām, izvērtēti citu nozaru plānošanas dokumenti un to sinerģija ar Dabas regulas mērķiem, identificēti citu nozaru plānošanas dokumentos paredzētie pasākumi, kas dod ieguldījumu arī Dabas regulas mērķu sasniegšanā. VARAM veica koordinējošo lomu plāna sagatavošanā, tajā skaitā sagatavoja nacionālo pieeju biotopu un sugu dzīvotņu, pilsētu ekosistēmu atjaunošanai, upju brīva tecējuma un saistīto palieņu funkciju atjaunošanai, apputeksnētāju stāvokļa uzlabošanai. ZM koordinēja un sagatavoja nacionālo pieeju lauksaimniecības un meža ekosistēmu atjaunošanai, kā arī ieguldījumam papildu trīs miljardu koku stādīšanai ES. 
VARAM un ZM priekšlikumi par plānā iekļaujamām atjaunojamām platībām un pieejām to atjaunošanas mērķu sasniegšanā tika izskatīti darba grupas sanāksmēs. Darba grupa tika aicināta sniegt priekšlikumus par Plānā ietveramo informāciju, paredzamajiem apsaimniekošanas pasākumiem Dabas regulas mērķu sasniegšanai. Plāna projekts pirms nodošanas sabiedriskajai apspriešanai Vienotajā tiesību aktu projektu izstrādes un saskaņošanas portālā tika nodots darba grupai izvērtēšanai un komentāru sniegšanai. Izteiktie ierosinājumi tika izskatīti darba grupas sanāksmē un iespēju robežās iestrādāti Plānā.

3. Galvenie rīcības virzieni 
3.1.  Sauszemes, piekrastes un saldūdens ekosistēmas (Dabas regulas 4.pants)
Viena no būtiskākajām Plāna sadaļām nosaka atjaunošanas pasākumus ES dabas direktīvās iekļauto biotopu un sugu dzīvotņu atjaunošanai. Atjaunojamās biotopu platības novērtētas, balstoties uz jaunāko Latvijas ziņojumu Eiropas Komisijai par Padomes 1992. gada 21. maija direktīvas 92/43/EEK par dabisko dzīvotņu, savvaļas faunas un floras aizsardzību ieviešanu (par 2019. – 2024. gada periodu)[footnoteRef:3] (turpmāk – Biotopu direktīvas ziņojums). Saskaņā ar Biotopu direktīvas ziņojumu, atjaunošanas pasākumi nepieciešami aptuveni 2948,97  km2 biotopu. Lai sasniegtu Dabas regulā noteikto 2030. gada mērķi – atjaunot vismaz 30 % no sliktā stāvoklī esošiem biotopiem, līdz 2030. gadam plānots īstenot atjaunošanas pasākumus 952,07 km2 platībā, iezīmējot konkrētas, telpiski identificējamas platības, kas atbilst aptuveni 32% no šādu biotopu kopējās platības. Atjaunošanas pasākumi plānoti lielākoties Natura 2000 teritorijās (99%) valsts zemēs (~97%).  [3:  Biotopu direktīvas ziņojuma sagatavošanu paredz Padomes 1992. gada 21. maija direktīvas 92/43/EEK par dabisko dzīvotņu, savvaļas faunas un floras aizsardzību ieviešanu 17. pants.] 

Plānojot atjaunošanas pasākumus, prioritāte piešķirta mitrājiem, zālājiem, upju un ezeru, kā arī mežu ekosistēmām, kurās konstatēti būtiski strukturāli un funkcionāli traucējumi. Atjaunošanas pasākumi ietver biotopu struktūras uzlabošanu, hidroloģiskā režīma atjaunošanu, ilgtspējīgas apsaimniekošanas prakses ieviešanu un ekoloģiskās savienotības stiprināšanu. 
Atbilstoši Dabas regulas nosacījumiem Plānā var ietvert pasākumus, kas uzsākti pēc 2024. gada 18.augusta, kad stājās spēkā Dabas regula. Ņemot vērā, ka Dabas regulas ieviešanai papildus valsts budžeta vai ES fondu finansējums nav piešķirts, tad Plānā galvenokārt tiek iekļauti atbilstošie pasākumi, kas paredzēti ES kohēzijas politikas programmā 2021. – 2027. gadam, Latvijas Kopējās lauksaimniecības politikas stratēģiskajā plānā (turpmāk – KLP SP) 2023. – 2027. gadam[footnoteRef:4], kā arī citos ES fondu un finanšu programmu un valsts budžeta finansētajos projektos. Plānā informācija tiek fiksēta uz 2026. gada 15. jūliju. [4:  Pieejams: https://likumi.lv/ta/id/342211-par-latvijas-kopejas-lauksaimniecibas-politikas-strategisko-planu-2023-2027-gadam ] 

Dabas regula noteic, ka papildus esošajām biotopu platībām Plānā ir jāidentificē teritorijas, kurās nepieciešama biotopu atkalizveidošana – proti, vietas, kur konkrētie dzīvotņu veidi šobrīd nav sastopami, bet kurās tos nepieciešams atjaunot, lai sasniegtu labvēlīgu atsauces platību (turpmāk – FRA) [footnoteRef:5]. Saskaņā ar Eiropas Komisijas skaidrojumu[footnoteRef:6] biotopu atkalizveidošana ir jāparedz gadījumos, kad attiecīgā biotopa esošā platība valstī ir vismaz par 2% mazāka nekā noteiktā mērķa platība jeb FRA valsts līmenī. FRA ir zinātniski noteikta vērtība, un tās novērtējumam izmantota Biotopu direktīvas ziņojumā ietvertā informācija. Tās sasniegšanas lietderība un konkrētās teritorijas, kur tas īstenojams, tiks detalizētāk izvērtētas turpmākajās Plāna versijās. Potenciālās jaunveidojamās platības šajā posmā ir noteiktas indikatīvi, balstoties uz matemātiskiem aprēķiniem, un tiks precizētas turpmākajā Plāna izstrādē. Kopējās atkalizveidojamās platības diapazons tiek vērtēts diapazonā 287,74 – 330,63 km² un ietver trīs biotopu grupas[footnoteRef:7]: zālājus un citas ganību dzīvotnes, upju, ezeru un aluviālās dzīvotnes,  klinšu un kāpu dzīvotnes. [5:  FRA – valsts līmeņa mērķaplatība jeb references platība valsts līmenī (favourable reference area)]  [6:  https://biodiversity.europa.eu/europes-biodiversity/nature-restoration/reference-portal-for-nature-restoration-regulation/documentation/20250929-eea_explanatory-notes.pdf/@@download/file ]  [7:  Biotopu grupas noteiktas atbilstoši Dabas regulas I pielikumam https://eur-lex.europa.eu/legal-content/LV/TXT/HTML/?uri=OJ:L_202401991#anx_I%C2%A0 ] 

Pamatojoties uz Biotopu direktīvas ziņojumu, sugu dzīvotnes parametra informācija ir pieejama lielākajai daļai sugu, taču aptuveni 22 sugām stāvoklis joprojām nav zināms. Līdz 2030. gadam plānots uzlabot informācijas pieejamību un veikt dzīvotņu stāvokļa novērtējumu deviņām sugām tostarp: Agathidium pulcellum (gļotsēņu kailvabole), Oxyporus mannerheimi (Mannerheima īsspārnis), Phryganophilus ruficollis (dzeltenkrūšu ēnvabole), Leucorrhinia caudalis (resnvēdera purvspāre), Ophiogomphus cecilia (zaļā upjuspāre), Aeshna viridis (zaļā dižspāre), Hyla arborea / Hyla orientalis kompleksa sugas (kokvarde), Stephanopachys linearis (svītrainais kapucķirmis) un Stylurus flavipes (dzeltenkāju upjuspāre). Līdz 2030. gadam paredzēts stiprināt monitoringu, datu apkopošanu un sugu dzīvotņu izpēti. Mitrāju (piekrastes un iekšzemes) un zālāju ekosistēmu atjaunošana ietver piekrastes zālāju un mitrāju, kā arī biotopa 1630 (piejūras zālāji) atjaunošanu, nodrošinot purva mātsaknes (Angelica palustris) ilgtermiņa izdzīvošanu un uzlabojot Lēzeļa lipares (Liparis loeselii) un dzeltenās akmeņlauzītes (Saxifraga hirculus) aizsardzības stāvokli. Bioloģiski vērtīgi zālāji ir nozīmīga dzīvotne griezei (Crex crex), ķikutam (Gallinago media) un apputeksnētājiem. Meža ekosistēmās meža biotopu atjaunošana un mazietekmētu mežaudžu saglabāšana veicina bioloģisko daudzveidību un nodrošina dzīvotnes tādām sugām kā melnais stārķis (Ciconia nigra), pūces (Strigiformes) un dzeņi (Picidae). 
Vienlaikus Plāns paredz pieeju uzlaboto teritoriju kvalitātes saglabāšanai, balstoties uz regulāru biotopu stāvokļa monitoringu un apsaimniekošanas pasākumu pielāgošanu, tostarp stiprinot biotopu aizsardzības prasības valsts zemēs Natura 2000 teritorijās, ko cita starpā paredz likumprojekts “Grozījumi likumā “Par īpaši aizsargājamām dabas teritorijām”” (Nr. 1011/Lp14)[footnoteRef:8], kā arī nepieciešamības gadījumā pārskatot īpaši aizsargājamo dabas teritoriju regulējumu. Tas ietver savlaicīgu risku identificēšanu, nepieciešamo aizsardzības nosacījumu ievērošanu, pasākumus invazīvo sugu ierobežošanai un ilgtspējīgas apsaimniekošanas veicināšanai. Tiks stiprināta atbildīgo iestāžu kapacitāte un pilnveidots monitorings, tostarp attīstot tālizpētes risinājumus risku savlaicīgai identificēšanai.  [8:  Pieejams: https://titania.saeima.lv/LIVS14/SaeimaLIVS14.nsf/webAll?SearchView&Query=([Title]=*dabas+teri*)&SearchMax=0&SearchOrder=4 ] 


3.2. Jūras ekosistēmas (Dabas regulas 5.pants)
Jūras ekosistēmu atjaunošanas pasākumi primāri ir vērsti uz vienīgā Latvijas jūras ūdeņos konstatētā biotopa – rifu (1170 Akmeņu sēkļi jūrā) – stāvokļa uzlabošanu. Saskaņā ar Biotopu direktīvas ziņojumu rifi aizņem 146 660 ha, un visa to platība ir novērtēta kā sliktā stāvoklī esoša. Līdz 2030. gadam jūras teritorijās netiek plānoti tieši, platībatkarīgi atjaunošanas pasākumi, tādēļ Plānā ietvertie risinājumi ir vispārēja rakstura un attiecas uz visiem Latvijas jūras ūdeņiem. Pasākumi rifu kvalitātes uzlabošanai balstīti uz plānā “Pasākumu programma laba jūras vides stāvokļa panākšanai 2023.–2027. gadā”[footnoteRef:9] jau noteiktajiem pasākumiem, kā arī papildināti ar sinerģiju no sauszemes ekosistēmu pasākumiem, kas samazina piesārņojuma slodzi un uzlabo jūras vides kvalitāti kopumā. Vienlaikus ir identificētas KLP SP 2023. – 2027. gadam intervences lauksaimniecības ekosistēmās, kas vērstas uz barības vielu noteces mazināšanu virszemes ūdensobjektos, tādējādi sniedzot ieguldījumu arī jūras ūdeņu kvalitātes un bioloģiskās daudzveidības uzlabošanā. Pasākumi, kas skar zvejniecību, netiek paredzēti.  [9:  Apstiprināts ar Ministru kabineta 2023. gada 9. augusta rīkojumu Nr. 511 “Par plānu "Pasākumu programma laba jūras vides stāvokļa panākšanai 2023.–2027. gadā"”, pieejams: https://likumi.lv/ta/id/344307-par-planu-pasakumu-programma-laba-juras-vides-stavokla-panaksanai-2023-2027-gada  ] 


3.3. Pilsētu ekosistēmas (Dabas regulas 8.pants)
Dabas regula noteic, ka dalībvalstīm jānodrošina pilsētu (pašvaldību) zaļo zonu un koku vainagu (turpmāk kopā – urbānās ekosistēmas) seguma nesamazināšanās un pakāpenisks pieaugums, vienlaikus paredzot izņēmumu: ja urbānā centra un klāstera teritorijā zaļo zonu pārklājums pārsniedz 45% un koku vainagu segums pārsniedz 10%, attiecīgajā pašvaldībā var netikt piemērota prasība par obligātu urbāno ekosistēmu nesamazināšanos līdz 2030. gada 31. decembrim. Tomēr pēc 2031. gada 1. janvāra urbāno ekosistēmu augšupejoša tendence (līdz tiek sasniegts apmierinošs līmenis[footnoteRef:10]) būs jāparedz visām pašvaldībām, kas atbilst 1. un 2. urbanizācijas līmenim (Latvijā tās ir 15 pašvaldības)[footnoteRef:11]. Atbilstoši Eiropas Komisijas datiem, Plānā noteikti 15 pašvaldību urbānie centri un klāsteri, uz kuriem attiecināmas Dabas regulas prasības urbānajās ekosistēmās. Četrām pašvaldībām – Daugavpilij, Jelgavai, Rēzeknei un Jēkabpils novadam koku vainagu seguma rādītāji[footnoteRef:12] nesasniedz Dabas regulā noteiktos sliekšņus, tādēļ tām līdz 2030. gada 31. decembrim jānodrošina zaļo urbāno ekosistēmu nesamazināšanās. Savukārt 10 teritorijās (tostarp Rīgā, Jūrmalā, Liepājā un Ventspilī) līdz 2030. gadam 31. decembrim tiek piemērots izņēmums, jo urbāno ekosistēmu īpatsvars sasniedz Dabas regulā noteiktos rādītājus. Mārupes novads brīvprātīgi ir apņēmis līdz 2030 gadam nesamazināt urbāno ekosistēmu pārklājumu un Dabas regulā paredzēto izņēmumu līdz 2030.gada nepiemērot. Urbāno teritoriju zaļo zonu un koku vainagu projekcijas sasniedzamie mērķi katrā urbānajā centrā un klāsterī tiks noteikti individuāli pēc 2028.gada, balstoties uz Eiropas Komisijas izstrādātu metodiku. Par Dabas regulas prasībām VARAM 2026. gada sākumā ir informējusi attiecīgajās pašvaldības un organizējusi ar tām tikšanos, kā arī rakstiski aicinājusi pašvaldības sniegt savus priekšlikumus. [10:  Uz Plāna sagatavošanas brīdi urbāno ekosistēmu apmierinošais līmenis nav jānosaka. Eiropas Komisija līdz 2028. gada 31. decembrim ar īstenošanas aktiem izveido orientējošu satvaru 8. panta 2. un 3. punktā minēto apmierinošo līmeņu noteikšanai.]  [11:  Pēc Eiropas Komisijas kopējas klasifikācijas (DEGURBA, https://ec.europa.eu/eurostat/web/nuts/local-administrative-units) pašvaldības (valstspilsētas un novadus) iedala 3 urbanizācijas līmeņos – 1. pilsētas, 2. mazpilsētas un piepilsētas, 3. lauku teritorijas ]  [12:  Koku vainagu segums (izņēmumu piemērošanai) visā ES tiek noteikts tikai pēc vienotiem datiem – Tree Cover Density https://land.copernicus.eu/en/products/high-resolution-layer-forests-and-tree-cover/tree-cover-density-2023-raster-10-m-100-m-europe-yearly. ] 

Plānā iekļauti tikai tie aktīvie pasākumi pilsētu zaļo zonu un koku vainagu projekciju saglabāšanai, kurus pašvaldības jau īsteno vai plāno īstenot. Vienlaikus kā atbalsta pasākums, lai pašvaldības identificētu prioritārās teritorijas un izvēlētos efektīvākos dabā balstītos risinājumus, nodrošinot, ka attīstības rezultātā radītie ietekmes zudumi tiek kompensēti vai pārsniegti, paredzēts rīks “Nature-Based Solutions Cost-Efficiency Tool”[footnoteRef:13]. [13: rīks izstrādāts projekta ES LIFE LATESTadapt projekta ietvaros, pieejams  https://baltijaskrasti.lv/blog/projekti/life-latestadapt/nature-based-solutions-cost-efficiency-tool/ ] 


3.4. Brīvi plūstošas upes un saistītās palienes (Dabas regulas 9.pants)
Dabas regula nosaka kopīgu mērķi līdz 2030. gadam panākt vismaz 25 000 km brīvi plūstošu upju atjaunošanu ES, likvidējot šķēršļus un atjaunojot upju nepārtrauktību. Atbilstoši regulas prasībām Plānā ir noteikta bāzes vērtība brīvi plūstošu upju kopgarumam uz 2020. gadu. Balstoties uz Latvijas  Vides, ģeoloģijas un meteoroloģijas centra sniegto informāciju, brīvi plūstošo upju (ar nodrošinātu garenisko un laterālo nepārtrauktību) kopgarums Latvijā ir 4036 km, kas veido aptuveni 16 % no kopējā upju tīkla. Tāpat arī ir identificēti 160 prioritāri šķēršļi, kuru likvidēšana nodrošinātu būtisku ieguldījumu upju ekoloģiskās nepārtrauktības atjaunošanā. Prioritāte piešķirta objektiem, kuros sagaidāms lielākais ieguvums biotopu un sugu daudzveidības saglabāšanā, kā arī zivju migrācijas un nārsta iespēju uzlabošanā. Vienlaikus Plānā norādīti 12 šķēršļi, kuri ir nojaukti pēc 2020. gada, kā arī tie šķēršļi, kuru nojaukšanai līdz 2030. gadam ir jau paredzēts finansējums, kopējo brīvi plūstošu upju neto papildu garumu papildinot par aptuveni 762 km. Likvidējamie šķēršļi vairumā gadījumu atrodas maz pārveidotu upju posmos, kuros jau ir saglabājušās dabiskas vai tuvu dabiskam stāvoklim esošas palienes, līdz ar to Plāna ietvaros netiek identificēta nepieciešamība noteikt atsevišķus papildu pasākumus dabisko palieņu atjaunošanai.

3.5. Apputeksnētāji (Dabas regulas 10.pants)
Saskaņā ar Komisijas 2025. gada 19. septembra Deleģēto regulu (ES) 2025/2188, ar ko Eiropas Parlamenta un Padomes Regulu (ES) 2024/1991 papildina, nosakot zinātniski pamatotu metodi apputeksnētāju daudzveidības un apputeksnētāju populāciju monitoringam (turpmāk – regula 2025/2188), Latvijā ir jāizveido 50 monitoringa parauglaukumi (poligoni, 2 × 2 km). Šajos poligonos jānodrošina regulāra datu ievākšana par apputeksnētāju sugu skaitliskumu un daudzveidību šādās taksonomiskajās grupās: bites (Anthophila), ziedmušas (Syrphidae), dienas tauriņi (Rhopalocera) un naktstauriņi (Heterocera).
Pašlaik Latvijā monitorings tiek veikts galvenokārt attiecībā uz dienas tauriņiem, savukārt pārējām grupām nepieciešama monitoringa metodiku salāgošana ar regulas 2025/2188 prasībām un datu ievākšanas sistēmas pilnveide, lai nodrošinātu salīdzināmus un kvalitatīvus datus visās noteiktajās taksonomiskajās grupās atbilstoši vienotai metodikai. Plānā specifiski pasākumi, kas vērsti tikai uz apputeksnētāju rādītāju uzlabošanu, netiek paredzēti, vienlaikus ir identificēti un norādīti lauksaimniecības ekosistēmu atjaunošanas pasākumi, kas sniedz ieguldījumu arī apputeksnētāju populāciju lejupslīdes apturēšanā un to stāvokļa uzlabošanā. Tāpat tiek norādīta nepieciešamība stiprināt atbildīgo iestāžu kapacitāti un pilnveidot monitoringa sistēmu, tostarp attīstot tālizpētes risinājumus.

3.6. Lauksaimniecības ekosistēmas (Dabas regulas 11.pants)
Atbilstoši Dabas regulas prasībām lauksaimniecības ekosistēmu atjaunošanas pasākumi nosakāmi papildus tiem pasākumiem, kas vērsti uz ES dabas direktīvās iekļauto zālāju biotopu un sugu saglabāšanu. Dalībvalstīm lauksaimniecības ekosistēmu stāvokļa novērtēšanai jāizvēlas vismaz divi no trim galvenajiem rādītājiem: zālāju tauriņu indekss, organiskā oglekļa krājumi aramzemju minerālaugsnēs un lauksaimniecības zemju īpatsvars ar augstas daudzveidības ainavas elementiem. Izvēlētajiem rādītājiem ir jāpamato to atbilstība bioloģiskās daudzveidības uzlabošanas novērtēšanai, kā arī jāparedz konkrēti pasākumi to uzlabošanai. Lauksaimniecības ekosistēmu atjaunošanā Latvija paredz izmantot visus trīs Dabas regulā noteiktos rādītājus un ir identificējusi pasākumus, kas paredzēti KLP SP 2023. – 2027. gadam, kas dod pozitīvu ietekmi uz bioloģisko daudzveidību lauksaimniecības ekosistēmās. Papildus tam kā obligātais indikators tiek izmantots parasto lauku putnu indekss, kas raksturo lauksaimniecības ekosistēmu stāvokli un bioloģiskās daudzveidības pārmaiņas lauku ainavā. 
KLP SP ietvaros līdz 2027. gadam indikatīvi aptveramā platība ir 14 984 km², kas veido pamatu turpmāko pasākumu plānošanai. Līdz 2030. gadam netiek plānoti organisko lauksaimniecības zemju atjaunošanas vai hidroloģiskā režīma maiņas pasākumi. Galvenais uzsvars plānā ir uz Taisnīgas pārkārtošanās fonda (turpmāk – TPF) pasākumu īstenošanu. Līdz 2030. gadam atjaunošanas pasākumi paredzēti vēsturiskajās kūdras ieguves vietās aptverot 6791 ha platību galvenokārt ar TPF atbalstu.

3.7. Meža ekosistēmas (Dabas regulas 12.pants)
Meža ekosistēmu atjaunošanas pasākumi saskaņā ar Dabas regulas prasībām Plānā nosakāmi papildus ES dabas direktīvās iekļauto biotopu aizsardzībai paredzētajiem pasākumiem. Plānā noteiktie pasākumi meža ekosistēmu biodaudzveidības saglabāšanai un uzlabošanai, balstīti uz Forest Europe meža ilgtspējīgas apsaimniekošanas indikatoru sistēmu un nacionālās meža inventarizācijas datiem. 
Latvija ir izraudzījusies sešus galvenos meža ekosistēmu indikatorus – stāvošo un gulošo atmirušo koksni, nevienmērīgas vecumstruktūras mežu īpatsvaru, meža savienotību, organiskā oglekļa uzkrājumu un koku sugu daudzveidību. Papildus tam kā obligātais bioloģiskās daudzveidības indikators tiek izmantots meža putnu indekss, kas raksturo meža ekosistēmu stāvokli un tajās notiekošās pārmaiņas.
Plānā paredzēts saglabāt atmirušās koksnes apjomu, turpinot esošo mežsaimniecības praksi. Nevienmērīgas vecumstruktūras mežu īpatsvara palielināšanai Plānā paredzēta izlases ciršu pielietošana saskaņā ar dabai tuvākas meža apsaimniekošanas principiem. Pasākumi meža ekosistēmu indikatoru vērtību palielināšanai ir noteikti, ņemot vērā to vērtību un tradicionālo mežsaimniecības praksi, kas ietver noteiktu dabas aizsardzības prasību ievērošanu.
Plānā iekļautie pasākumi meža īpašniekiem ir brīvprātīgi. Tie tiks veicināti ar atbalsta pasākumiem. Plāns neparedz, ka pasākumi varētu tikt īstenoti piespiedu kārtā, veicot izmaiņas normatīvajos aktos. Vienlaikus Plāna īstenošanas un pilnveides gaitā tiks izvērtēta nepieciešamība pēc papildu pasākumiem, ņemot vērā monitoringa rezultātus un pieejamo finansējumu.

Meža savienotības uzlabošanai plānots veicināt meža ieaudzēšanu mazvērtīgās lauksaimniecības zemēs. KLP SP ietvaros līdz 2027. gadam paredzēta meža ieaudzēšana 61,5 km2 platībā, savukārt Nacionālā enerģētikas un klimata plāna 2021. – 2030. gadam[footnoteRef:14] (turpmāk – NEKP) ietvaros – līdz 350 km2  apmežošana ar privātā finansējuma un oglekļa sertifikācijas mehānismu palīdzību. [14:  Apstiprināts ar Ministru kabineta 2024. gada 12. jūlija rīkojumu Nr. 573 “Aktualizētais Nacionālais enerģētikas un klimata plāns 2021.–2030. gadam”, pieejams: https://likumi.lv/ta/id/353615-aktualizetais-nacionalais-energetikas-un-klimata-plans-20212030gadam ] 

Organiskā oglekļa uzkrājuma palielināšanu plānots nodrošināt ar NEKP pasākumiem meža produktivitātes paaugstināšanai, savukārt koku sugu daudzveidības veicināšanai paredzēta mežu atjaunošana ar vairākām koku sugām un neproduktīvu egļu tīraudžu nomaiņa. Meža putnu indeksa uzlabošanai Plānā paredzēta meža vides dažādošana, platību ar ierobežotu mežsaimniecisko darbību palielināšana, tostarp 520 km2 dabas liegumu izveide valsts mežos, uzskaišu paplašināšanu un pasīvo uzskaites metožu attīstību.

3.8. Iniciatīvas “Trīs miljardi koku līdz 2030. gadam” īstenošana (Dabas regulas 13.pants)
Latvijā iniciatīvas “Trīs miljardi koku līdz 2030. gadam” ietvaros paredzēts īstenot koordinētas koku stādīšanas aktivitātes, iesaistot zemes īpašniekus, mežsaimniecības nozari, pašvaldības un sabiedrību. Plāns paredz turpināt un paplašināt koku stādīšanu dažādos līmeņos, nodrošinot ieguldījumu ilgtspējīgā zaļo zonu attīstībā, kā arī klimata un biodaudzveidības mērķu sasniegšanā. Plānā paredzēta urbānās zaļās infrastruktūras attīstība, palielinot koku stādīšanu pilsētās un uzlabojot koku vainagu segumu. Vienlaikus tiks veicināta aleju stādīšana un atjaunošana, īpaši gar transporta infrastruktūru, lai uzlabotu ainavas savienojamību, veidotu zaļos koridorus un stiprinātu biotopu kvalitāti.
Tāpat paredzēts paplašināt koku stādīšanas aktivitātes ES fondu un pašvaldību finansētos projektos, kā arī uzlabot šo aktivitāšu uzskaiti un datu apkopošanu. Plāns paredz integrēt koku stādīšanu vietējās attīstības plānošanas dokumentos un stiprināt pašvaldību lomu pilsētvides apzaļumošanā.

4. Sinerģija ar citām politikas jomām 
Plāna izstrādes ietvaros apzinātās esošās lauksaimniecības un mežsaimniecības prakses, kā arī KLP SP 2023.–2027. gadam ietvertās intervences, kas veicina Dabas regulas mērķu sasniegšanu, nodrošinot sinerģiju starp bioloģiskās daudzveidības atjaunošanu, klimata pārmaiņu mazināšanu un ilgtspējīgu zemes apsaimniekošanu.
Lauksaimniecības sektorā īpaši nozīmīgas ir ekoshēmas un nosacījumu sistēmas prasības, kas veicina ekoloģiski nozīmīgu platību uzturēšanu, ainavas elementu saglabāšanu un izveidi, kā arī slāpekļa un amonjaka emisiju samazināšanu. Papildus tam agroekoloģiskās pieejas, bioloģiskā lauksaimniecība un zaļmēslojuma, starpkultūru un papuves izmantošana veicina augsnes kvalitātes uzlabošanu, organiskā oglekļa uzkrāšanos un barības vielu noteces samazināšanu, tādējādi stiprinot gan sauszemes, gan ūdeņu ekosistēmu stāvokli. Mežsaimniecībā dabas atjaunošanas mērķu sasniegšanu veicina normatīvajos aktos noteiktā mežsaimniecības prakse. Atbilstoši normatīvo aktu prasībām meža apsaimniekošanā tiek saglabāti bioloģiski vērtīgi mežaudzes struktūras elementi, tostarp dobumaini koki, koki ar lielām putnu ligzdām un atmirusī koksne, kā arī noteikti ierobežojumi mežsaimnieciskajai darbībai dzīvnieku vairošanās sezonā. Šie pasākumi veicina biotopu kvalitātes uzlabošanu, oglekļa piesaisti un ekosistēmu noturību pret klimata pārmaiņām.
Plānā paredzētie pasākumi ir saskaņoti ar NEKP un vērsti uz klimata mērķu sasniegšanu ZIZIMM (zemes izmantošana, zemes izmantošanas maiņa un mežsaimniecība) sektorā, īpaši veicinot zālāju ilgtspējīgu apsaimniekošanu.
Pasākumu īstenošana, tostarp degradēto purvu teritoriju atjaunošana, dabisko zālāju atjaunošana un saglabāšana, sniedz papildu ieguvumus klimata pārmaiņu mazināšanā. Tie veicina oglekļa piesaisti ekosistēmās, samazina siltumnīcefekta gāzu (SEG) emisijas un uzlabo ekosistēmu stāvokli, vienlaikus stiprinot bioloģisko daudzveidību un dabisko dzīvotņu noturību.

5. Finansējums
Plānā ietvertās finansējuma aplēses par Dabas regulas mērķu sasniegšanai nepieciešamajiem resursiem ir indikatīvas un balstītas uz pieejamo informāciju par līdzšinējām izmaksām, esošajiem finansēšanas mehānismiem un iespējām piesaistīt ES un citus finanšu instrumentus. Aplēses ietver gan plānotajiem atjaunošanas pasākumiem nepieciešamo finansējumu līdz 2032. gadam, gan ilgtermiņa vajadzību izvērtējumu līdz 2050. gadam, atbilstoši Īstenošanas regulā 2025/912 noteiktajam vienotajam formātam un struktūrai. Plānā iekļautie pasākumi, kas atbilst iesaistīto valsts institūciju kompetencei, tiks īstenoti piešķirto valsts budžeta līdzekļu ietvaros.s. Papildu finansējuma nepieciešamības gadījumā tiks vērtētas iespējas piesaistīt ārējo finansējumu, pārskatīt un optimizēt esošos izdevumus, kā arī identificēt citus fiskāli neitrālus finansēšanas risinājumus. Atbilstoši Plāna izstrādes prasībām visas finansējuma aplēses ir norādītas kā vidējās izlīdzinātās finansējuma summas gadā (annualized). Visas norādītās finansējuma aplēses ir provizoriskas un indikatīvas un tiks precizētas, pilnveidojot Plānu un izstrādājot turpmāko plānošanas periodu finansēšanas risinājumus. Ņemot vērā, ka Plānā atspoguļotais finansējums ir identificēts atbilstoši Komisijas Īstenošanas regulā (ES) 2025/912 noteiktajām prasībām un nav uzskatāms par papildu valsts budžeta finansējuma pieprasījumu, atsevišķs novērtējums par ietekmi uz valsts budžetu Plānam netiek pievienots.

2024.–2032. gada periodā būtisku daļu Dabas regulas ieviešanai nepieciešamā finansējuma nodrošina ES finanšu instrumenti un valsts finansējums. Finansējums tiek novirzīts biotopu un ekosistēmu saglabāšanai un atjaunošanai, aizsargājamo sugu dzīvotņu uzlabošanai, invazīvo sugu ierobežošanai, lauksaimniecības un meža ekosistēmu uzturēšanai, ūdeņu ekoloģiskā stāvokļa uzlabošanai, zaļās un zilās infrastruktūras attīstībai, kā arī bioloģiskās daudzveidības monitoringam. Nozīmīgākie finansējuma avoti ir KLP SP, LIFE programma, Eiropas Reģionālās attīstības fonds, Taisnīgas pārkārtošanās fonds, Eiropas Jūrlietu, zvejniecības un akvakultūras fonds un citi pieejamie finansēšanas instrumenti. Esošais finansējums, kas attiecināms uz Dabas regulas mērķu īstenošanu, līdz 2032. gadam vidēji gadā veido: sauszemes ekosistēmu un biotopu atjaunošanai – 11,8 miljonus euro (t. sk. 8,77 miljoni euro ES finansējums no LIFE programmas[footnoteRef:15], Eiropas Reģionālās attīstības fonda[footnoteRef:16] un Taisnīgas pakārtošanās fonda[footnoteRef:17]), lauksaimniecības ekosistēmu un biotopu uzturēšanai – 151 miljonu euro (t. sk. 141,68 miljoni euro ES finansējums no KLP SP), pilsētvides zaļināšanas pasākumiem – 1,17 miljonus euro (t.sk. 1 miljons euro ES finansējums no Eiropas Reģionālās attīstības fonda[footnoteRef:18]), ūdeņu ekosistēmu atjaunošanai – 1,9 miljonus euro (t. sk. 1,2 miljoni euro ES finansējums no LIFE programmas[footnoteRef:19] un Eiropas Jūrlietu, zvejniecības un akvakultūras fonda), bioloģiskās daudzveidības monitoringam – 0,46 miljonus euro, kā arī kompensācijām par īpaši aizsargājamo nemedījamo sugu un migrējošo sugu dzīvnieku nodarītajiem postījumiem – 0,98 miljonus euro gadā. [15:  Projekti LIFE programmas dabas, vides un klimata apakšprogrammās ]  [16:  Projekti Eiropas Savienības kohēzijas politikas programmas 2021. – 2027. gadam specifiskā atbalsta mērķa pasākumā 2.2.3.3. “Pasākumi bioloģiskās daudzveidības veicināšanai un saglabāšanai”]  [17:  Projekti Eiropas Savienības kohēzijas politikas programmas 2021. – 2027. gadam specifiskā atbalsta mērķa pasākumos 6.1.1.1. “Atteikšanās no kūdras izmantošanas enerģētikā” un 6.1.1.7. “Eiropas Savienības nozīmes biotopu vai purvu ekosistēmu atjaunošana”]  [18:  Projekti Eiropas Savienības kohēzijas politikas programmas 2021. – 2027. gadam specifiskā atbalsta mērķa pasākumos 2.1.3.1. “Pašvaldību pielāgošanās klimata pārmaiņām” un 2.2.3.5. “Gaisa piesārņojuma samazināšanas pasākumi pašvaldībās"]  [19:  Projekti LIFE programmas vides apakšprogrammā] 

Pēc 2028. gada finansējuma vajadzības ir indikatīvas un noteiktas, balstoties uz esošo atbalsta mehānismu turpināšanu un paplašināšanu. Finansējums paredzēts biotopu un ekosistēmu atjaunošanai, kompensāciju un atbalsta mehānismu nodrošināšanai zemes īpašniekiem, KLP SP pasākumu turpināšanai, bioloģiskās daudzveidības monitoringam, datu pārvaldībai un institucionālās kapacitātes stiprināšanai. Vidēji gadā finansējums veido: biotopu atjaunošanai un ekosistēmu kvalitātes uzlabošanai – aptuveni 30 miljonus euro, atbalsta un kompensāciju mehānismu nodrošināšanai zemes īpašniekiem – 32 miljonus euro, KLP SP pasākumu turpināšanai – 24 miljonus euro, bioloģiskās daudzveidības monitoringam – 1,4 miljonus euro, institucionālās kapacitātes stiprināšanai – 1,23 miljonus euro, savukārt apsaimniekošanas un pārvaldības pasākumu plānošanai un novērtēšanai – 1,94 miljonus euro.
Plānotās finansējuma vajadzības tiks segtas, iespēju robežās izmantojot ES fondus, valsts finansējumu un citus pieejamos finansēšanas instrumentus, un tiks precizētas atbilstoši nākamo plānošanas periodu iespējām un pieejamajiem resursiem. Plānā paredzētie pasākumi ir izvērtēti atbilstoši komercdarbības atbalsta regulējuma prasībām. Izstrādājot jaunus atbalsta pasākumus Plāna īstenošanai, tie tiks izvērtēti atbilstoši Komercdarbības atbalsta kontroles likuma 5. pantā noteiktajām komercdarbības atbalsta pazīmēm. Ja izvērtējumā tiks konstatēts, ka konkrētais pasākums kvalificējas kā komercdarbības atbalsts, tas tiks izstrādāts un ieviests, ievērojot piemērojamā komercdarbības atbalsta regulējuma prasības.
Plāns nodrošinās Natura 2000 teritoriju prioritāro rīcību programmas (turpmāk - PAF) 2021.–2027. gadam pēctecību, tai skaitā nodrošinās Eiropas Savienības kohēzijas politikas programmas 2021.–2027. gadam ieguldījumu priekšnosacījumu izpildes turpināšanu pēc 2027.gada līdz esošā plānošanas perioda noslēgumam 2030.gadā, saglabājot tajā noteikto prioritāšu, mērķu un pasākumu nepārtrauktību. PAF ir būtisks stratēģiskais ietvars ES nozīmes aizsargājamo teritoriju pārvaldības un finansēšanas prioritāšu noteikšanai, un tajā identificētie pasākumi aptver nozīmīgu bioloģiskās daudzveidības saglabāšanas un ekosistēmu atjaunošanas aktivitāšu loku. Plāns turpinās PAF noteikto pieeju, vienlaikus integrējot Dabas regulas prasības un paplašinot skatījumu uz ekosistēmu atjaunošanu arī ārpus Natura 2000 teritorijām.
Nākamajā ES fondu plānošanas periodā 2028.–2034. gadam nacionālie dabas atjaunošanas plāni tiks izmantoti kā stratēģisks pamats dabas atjaunošanas pasākumu un ar tiem saistīto investīciju plānošanai. Tie kalpos kā viens no dokumentiem, kas pamato finansējuma nepieciešamību un nodrošina sasaisti ar Valsts un reģionu partnerības plānu un citiem investīciju plānošanas dokumentiem. 


6. Turpmākie soļi
Dabas regula noteic, ka Plāns jāiesniedz Eiropas Komisijā līdz 2026. gada 1. septembrim. Pēc iesniegšanas Eiropas Komisija sešu mēnešu laikā to izvērtē un sniedz savus ieteikumus. Balstoties uz Eiropas Komisijas sniegtajiem ieteikumiem, Latvija nepieciešamības gadījumā veic precizējumus, un Plāns stājas spēkā līdz 2027. gada 1. septembrim. Ja Eiropas Komisijas ieteikumu ieviešanai būs nepieciešami būtiski Plāna grozījumi, precizētais Plāns tiks iesniegts atkārtotai izskatīšanai Ministru kabinetā. Plāna precizēšana tiks veikta atbilstoši darba grupā saskaņotajam kompetenču sadalījumam, iesaistot darba grupu pēc nepieciešamības.
Ziņojums Eiropas Komisijai par Plāna ieviešanu jāsniedz ik pēc sešiem gadiem, ietverot informāciju par atjaunošanas pasākumu īstenošanu, sasniegtajiem mērķiem, biotopu un sugu stāvokļa izmaiņām, kā arī pasākumu efektivitāti un izmantotajiem finanšu resursiem.
Savukārt ik pēc trim gadiem dalībvalstīm jāsniedz starpposma informācija par plāna īstenošanas progresu. Šī ziņošana galvenokārt ietver paveiktos pasākumus, progresu mērķu sasniegšanā, būtiskākās problēmas un nepieciešamos pielāgojumus, lai nodrošinātu sekmīgu Dabas regulas ieviešanu. Lai nodrošinātu šādu ziņošanu un Dabas regulas prasību izpildi, paredzēta atbildīgo institūciju kapacitātes stiprināšana, monitoringa sistēmas pilnveide un pielāgošana, nodrošinot regulāru, salīdzināmu un kvalitatīvu datu iegūšanu par biotopu un sugu stāvokli. Vienlaikus būtiska ir finansējuma nodrošināšanai Dabas regulas ieviešanai, tostarp izmantojot ES fondu līdzekļus un citus pieejamos finanšu instrumentus, lai segtu gan atjaunošanas pasākumus, gan monitoringu, datu analīzi un ziņošanas pienākumus un sasniegtu izvirzītos dabas atjaunošanas mērķus. Plāns kalpos kā ilgtermiņa stratēģiskais ietvars dabas atjaunošanas pasākumu un ar tiem saistīto finansējuma vajadzību plānošanai, nodrošinot sasaisti ar pieejamajiem un nākotnē plānotajiem finanšu instrumentiem.



2

